Prin intermediul unui comunicat de presă, operatorul Digi Mobil ne comunică astăzi faptul că începând cu luna noiembrie 2017, clienții săi care călătoresc în interiorul Spațiului Economic European (SEE - statele membre ale UE, precum și Norvegia, Islanda și Liechtenstein), vor beneficia de reduceri de până la 50% la tarifele pentru datele, minutele și SMS-urile utilizate în roaming.

Ce mai semnificativă reducere este cea de 47% care se aplică în cazul datelor mobile utilizate în roaming, noul tarif fiind acum de numai 0,00336 euro per MB consumat, adică 3,36 euro de plată la 1 GB de trafic utilizat. De asemenea, scade și tariful la apelarea din roaming din orice țară din UE sau SEE, către un număr din România - tarif acum de doar 0,0215 euro/minut.

Pentru un apel primit în orice țară din UE sau SEE, tariful de roaming rămâne același de doar 0,0108 euro/minut. Costul unui mesaj expediat din roaming scade la doar 0,005 euro/SMS și bine de știut că pentru mesajele primite atunci când vă aflați în roaming UE/SEE nu se aplică costuri suplimentare. Aceste tarife nu includ TVA și pentru mai multe detalii puteți accesa site-ul Digi Mobil!